ALDE va contesta hotărârea Biroului Electoral / Norica Nicolai: „Riscăm să ne confruntăm cu o amplă acțiune de fraudare a alegerilor”

Președintele Consiliului Național ALDE, Norica Nicolai, a anunțat vineri, într-o conferință de presă, contestarea hotărârii Biroului Electoral Central care a decis că ALDE nu este partid parlamentar. Nicolai a acuzat „o amplă acțiune de fraudare a alegerilor”.

ALDE și PRO România sunt partidele care formează Alianța „Un Om”, din partea căruia candidează Mircea Diaconu la Președinție, iar urmare a deciziei BEC alianța riscă să nu aibă reprezentanți în secțiile de votare.

„Cred că Mircea Diaconu are dreptul să fie reprezentat de români în secțiile de votare. În procesele electorale anterioare de prea multe ori ne-am confruntat cu situații de fraudă niciodată dovedite”, a spus Norica Nicolai.

Unul dintre argumentele sale în legătură cu riscurile de fraudă este numărul buletinelor de vot care urmează să fie trimise în străinătate:

„Sunt 2,9 milioane buletine de vot propuse pentru diaspora, dar în Registrul electoral sunt înscrisi circa 700 de mii de români, iar la procesele electorale anterioare prezența la vot a fost de circa 350 mii de persoane. În aceste condiții, dați-mi voie să mă îndoiesc că procesul electoral va fi corect.”

Norica Nicolai a subliniat că există riscul unei ample acțiuni de fraudare. „Riscăm în această perioadă să ne confruntăm cu o amplă acțiune de fraudare a alegerilor. Fac apel la societatea civilă să fie prezentă la monitorizarea procesului electoral”, a spus ea.

Președintele Consiliului Național al ALDE a anunțat că partidul va face o contestație imediat ce decizia BEC va fi publicată, precizând că, la declanșarea procesului electoral, grupurile ALDE existau.

„E un tertip utilizat de PSD, dar susținut de PNL, care să facă un avantaj celorlalte partide. Nu îi va ajuta cu nimic”, a susținut Norica Nicolai.

Biroul Electoral Central (BEC) a decis joi că ALDE și Pro România nu sunt partide politice parlamentare deoarece nu au grup propriu în cel puțin una dintre Camerele Parlamentului, ceea ce înseamnă că cele două formațiuni vor avea mai puțini reprezentanți în birourile electorale și în secțiile de votare, iar candidatul Mircea Diaconu se va afla pe ultimele poziții de pe buletinul de vot din primul tur al alegerile prezidențiale (detalii aici).